## **Økonomireglement for Høyres kommunestyregrupper**

*Vedtatt av Sentralstyret i Høyre 10. november 2024*

## Økonomireglement for Høyres kommunestyregrupper

***Dette reglementet gjøres gjeldende også for Høyres fylkestingsgrupper.***

1. Kommunestyregruppen bør råde over sine egne midler og ha egen bankkonto.

2. Regnskap for kommunestyregruppen kan føres internt av foreningens valgte kasserer eller ved at en av gruppens medlemmer får et særskilt ansvar for dette. Regnskapsføringen kan finne sted ved hjelp av abonnement på et regnskapssystem eller annen løsning. Gruppeleder er ansvarlig for å påse at det finner sted løpende regnskapsførsel av alle transaksjoner. Registrering av bilag mm kan delegeres til rådgiver/ansatt, men er til enhver tid uansett styrets og gruppeleders ansvar. Uavhengig av hvilken regnskapsløsning som velges må det sikres at oppbevaring/lagring av bilag er tilfredsstillende ivaretatt, enten ved elektronisk lagring eller på annen måte.

3. Bank skal avstemmes ved utløpet av hver måned. Det kontrolleres at alle bilag er på plass og at transaksjonene tilhører kommuneforeningen.

4. Gruppeleder skal fortløpende gjennomgå og godkjenne alle bilag enten månedlig eller kvartalsvis, etter avstemming av konto. Det kontrolleres at alle bilag er på plass og at transaksjonene tilhører kommunestyregruppen.

5. Attestasjon/anvisning:

Reiseregninger og krav om utleggsrefusjon med tilhørende dokumentasjon skal alltid godkjennes/attesteres av gruppeleder før utbetaling.

Dersom gruppeleder har et krav om refusjon av reiseregning eller utlegg med tilhørende dokumentasjon skal dette alltid godkjennes/attesteres av gruppens nestleder før utbetaling.

Utlegg og reiseregninger som øvrige folkevalgte har hatt skal alltid godkjennes/attesteres av gruppeleder før utbetaling.

6. Gruppen skal for hvert år vedta et budsjett for disponering av gruppens disponible økonomiske midler. Dersom regnskapsrapportene i løpet av året viser vesentlige avvik fra budsjett skal det fremlegges nytt revidert budsjett for gruppestyret og kommunestyregruppen.

7. Gruppens midler skal til enhver tid oppbevares på en forsvarlig måte og slik at det opptjenes høyest mulig rente.

8. Tilgang til bank begrenses til gruppeleder og den valgte kasserer for gruppen. Håndtering av kontanter søkes unngått og begrenses til et absolutt minimum. Det anbefales ikke at folkevalgte disponerer bedriftskort.

9. Ved årsavslutning skal regnskap oversendes revisor innen utgangen av januar. Revisjonsberetning samt årsregnskap legges frem for gruppestyret og kommunestyregruppen når revisjon er avsluttet og det foreligger en revisjonsrapport. I henhold til «Fellesvedtekter for Høyres kommuneforeninger», §6 Årsmøtet, skal kommunestyregruppens årsregnskap legges frem for kommuneforeningens årsmøte til orientering.

10. Høyres kommunestyregruppe og medlemmene av denne plikter å følge Høyres etiske retningslinjer «Mennesker som vil hverandre vel».